Natanas
Natanas (hebr. ‏נָתָן‏‎ = Nāṯān) – Senojo Testamento personažas, pra­našas, gyvenęs valdant Izraelio karaliui Dovydui. Minimas Samuelio, Karalių ir Metraščių knygose. Dovydas atskleidęs norą pastatydinti Dievo šventyklą, o Natanas atsakęs, kad ją pastatysiąs ne jis pats, o jo sūnus. Dovydui iš vyro atėmus Batšebą ir pasirūpinus, kad šis žūtų, pranašas Dovydą pasmerkęs už nedorą poelgį. Sulaukęs senatvės, Dovydas nurodęs Natanui ir kunigui Sadokui, kad šie karaliumi pateptų Saliamoną.